CELEX: 32018R0976
Language: ro
Date: 2018-07-04 00:00:00
Title: Regulamentul (UE) 2018/976 al Parlamentului European și al Consiliului din 4 iulie 2018 de modificare a Regulamentului (UE) 2016/1139 în ceea ce privește intervalele mortalității prin pescuit și nivelurile de salvgardare pentru anumite stocuri de hering din Marea Baltică

16.7.2018   
            
            
               RO
            
            
               Jurnalul Oficial al Uniunii Europene
            
            
               L 179/76
            
         REGULAMENTUL (UE) 2018/976 AL PARLAMENTULUI EUROPEAN ȘI AL CONSILIULUI
   din 4 iulie 2018
   de modificare a Regulamentului (UE) 2016/1139 în ceea ce privește intervalele mortalității prin pescuit și nivelurile de salvgardare pentru anumite stocuri de hering din Marea Baltică
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43 alineatul (2),
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   având în vedere avizul Comitetului Economic și Social European (1):
   hotărând în conformitate cu procedura legislativă ordinară (2),
   întrucât:
   
               (1)
            
            
               Regulamentul (UE) 2016/1139 al Parlamentului European și al Consiliului (3) stabilește un plan multianual pentru stocurile de cod, hering și șprot în Marea Baltică (denumit în continuare „planul”). Scopul planului este să contribuie la realizarea obiectivelor politicii comune în domeniul pescuitului și, în special, să se asigure că exploatarea resurselor biologice marine vii reface și menține populațiile de specii exploatate peste nivelurile care permit obținerea producției maxime durabile (MSY).
            
         
               (2)
            
            
               Articolul 1 din Regulamentul (UE) 2016/1139 stabilește stocurile de pește din Marea Baltică în cauză, inclusiv stocul de hering din Marea Botnic și stocul de hering din Golful Botnic. Pentru salvgardarea capacității de reproducere depline a stocurilor respective, anexele I și II la regulamentul menționat stabilesc anumite niveluri de referință pentru conservare, inclusiv intervalele ratei de mortalitate prin pescuit și nivelul de referință al biomasei stocului de reproducere.
            
         
               (3)
            
            
               Evaluarea științifică a stocului de hering din Marea Botnic și a stocului de hering din Golful Botnic, desfășurată în 2017 de Consiliul Internațional pentru Explorarea Apelor Maritime (ICES), a indicat faptul că cele două stocuri sunt similare. În consecință, ICES a combinat cele două stocuri într-unul singur, a modificat limitele zonei de răspândire geografică și a reevaluat intervalele ratei de mortalitate prin pescuit corespunzătoare MSY, precum și nivelurile de referință pentru conservare relevante. Acest lucru a dus la o definire diferită a stocului și la valori numerice diferite față de cele stabilite la articolul 1 din Regulamentul (UE) 2016/1139 și în anexele I și II la respectivul regulament.
            
         
               (4)
            
            
               Articolul 5 alineatul (6) din Regulamentul (UE) 2016/1139 prevede că, în cazul în care, pe baza avizelor științifice, Comisia consideră că nivelurile de referință pentru conservare stabilite în anexa II la regulamentul menționat nu mai exprimă în mod corect obiectivele planului, aceste niveluri pot fi prezentate în regim de urgență Parlamentului European și Consiliului, în vederea revizuirii.
            
         
               (5)
            
            
               Este oportun să se modifice de urgență articolul 1 alineatul (1) literele (e) și (f) din Regulamentul (UE) 2016/1139 și anexele I și II la respectivul, pentru a se garanta că posibilitățile de pescuit pentru stocurile relevante se stabilesc în conformitate cu nivelurile de referință pentru conservare actualizate.
            
         
               (6)
            
            
               Prin urmare, Regulamentul (UE) 2016/1139 ar trebui modificat în consecință,
            
         ADOPTĂ PREZENTUL REGULAMENT:
   Articolul 1
   Modificări la Regulamentul (UE) 2016/1139
   Regulamentul (UE) 2016/1139 se modifică după cum urmează:
   
               1.
            
            
               Articolul 1 alineatul (1) se modifică după cum urmează:
               
                           (a)
                        
                        
                           litera (e) se înlocuiește cu următorul text:
                           
                                       „(e)
                                    
                                    
                                       hering (Clupea harengus) din subdiviziunile ICES 30-31 (hering din Golful Botnic)”;
                                    
                                 
                     
                           (b)
                        
                        
                           litera (f) se elimină.
                        
                     
         
               2.
            
            
               În anexa I, rubricile referitoare la stocul de hering din Marea Botnic și la stocul de hering din Golful Botnic se înlocuiesc cu următoarea rubrică:
               
                           „Hering din Golful Botnic
                        
                        
                           0,15-0,21
                        
                        
                           0,21-0,21”
                        
                     
         
               3.
            
            
               În anexa II, rubricile referitoare la stocul de hering din Marea Botnic și la stocul de hering din Golful Botnic se înlocuiesc cu următoarea rubrică:
               
                           „Hering din Golful Botnic
                        
                        
                           283 180 
                        
                        
                           202 272 ”
                        
                     
         Articolul 2
   Intrarea în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Strasbourg, 4 iulie 2018.
      
         
            Pentru Parlamentul European
         
         
            Președintele
         
         A. TAJANI
      
      
         
            Pentru Consiliu
         
         
            Președintele
         
         K. EDTSTADLER
      
   
   
      (1)  Avizul din 14 februarie 2018 (nepublicat încă în Jurnalul Oficial).
   
      (2)  Poziția Parlamentului European din 29 mai 2018 (nepublicată încă în Jurnalul Oficial) și Decizia Consiliului din 18 iunie 2018.
   
      (3)  Regulamentul (UE) 2016/1139 al Parlamentului European și al Consiliului din 6 iulie 2016 de stabilire a unui plan multianual pentru stocurile de cod, hering și șprot din Marea Baltică și pentru activitățile de pescuit care exploatează stocurile respective, de modificare a Regulamentului (CE) nr. 2187/2005 al Consiliului și de abrogare a Regulamentului (CE) nr. 1098/2007 al Consiliului (JO L 191, 15.7.2016, p. 1).